**הטבח במכללה הטכנולוגית בקרץ' שבחצי האי קרים** היה רצח המוני שבוצע ב-17 באוקטובר 2018 על ידי סטודנט המכללה ולדיסלב רוסליאקוב, שרצח באמצעות מטען חבלה וירי המוני 21 אנשים ופצע 74 נוספים. לאחר שביצע את זממו התאבד בספריית המכללה.

עם קבלת הדיווחים הראשוניים על האירוע, סברו הוועדה הלאומית למלחמה בטרור והמשמר הלאומי שמדובר בפיגוע טרור, אך בהמשך הסירה ועדת החקירות הפדרלית את החשש והודיעה כי מדובר באירוע ירי המוני.

בדומה לאירוע דומה שאירע ב-2014 (הירי בבית ספר מספר 263), גם אירוע זה עורר דיון סוער בחברה הרוסית, ובפרט על הצורך בהידוק מערכות האבטחה ברוסיה ועל הקשחת הנהלים לקבלת רישיון נשק והעלאתו מגיל 18 כיום ל-22.

הטבח
----

היורה, ולדיסלב רוסליאקוב, רכש באופן חוקי את הרובה ב-8 בספטמבר והחזיק ברישיון להחזקת נשק. הוא קנה תחמושת בחנות נשק ב-13 באוקטובר. כמה עדי ראייה תיארו גבר חמוש שצעד באולמות הקמפוס וירה לכל עבר על סטודנטים ומרצים במכללה עד שאזלה התחמושת שלו. דווח גם כי הופעלה פצצה וכי רשויות אכיפת החוק בעיר נטרלו פצצות אחרות במתחם.

לדברי עדת ראייה, הירי נמשך רבע שעה, ומנהלת המכללה, אולגה גרבניקובה, אמרה שהיורה הפעיל חומר נפץ בקפטריה של המכללה וירה לכל עבר על סטודנטים ועל אנשי צוות ההוראה. בדיווחים הראשונים מהזירה נטען שהפיצוץ אירע בקומה הראשונה של המבנה, בעוד מסע הירי התרחש בקומה השנייה, מה שהביא להשערה שהמכללה הותקפה על ידי מספר יורים.

המתקפה הופסקה כאשר היורה ביצע התאבדות בספריית הקולג'.

בתחילה חשבו הרשויות שמדובר בפיצוץ בלון גז או בפיגוע טרור, ורק בהמשך הבהירו החוקרים הפדרליים שמדובר באירוע ירי חמור. רשת הטלוויזיה רוסיה-24 דיווחה שצוות של 200 חיילים הוזעק למקום.

במתקפה נהרגו 20 סטודנטים, כולם כתוצאה מירי. עוד 74 אנשים נוספים אושפזו ברמות פציעה שונות, מתוכם 12 במצב קשה.

באוקטובר 2019 מתה מפצעיה סטודנטית נוספת שהייתה בטיפול רפואי מתמשך, בכך עלה מספר קורבנות ההרוגים (לא כולל המפגע) ל-21.

הרוצח
-----

הרוצח ולדיסלב רוסליאקוב
היורה היה סטודנט שנה רביעית שמאס בלימודים ושמר טינה לצוות ההוראה ולחבריו לכיתה. הוא התאבד בספרייה שבקומה השנייה, וזוהה על ידי רשויות החקירה בשם ולדיסלב רוסליאקוב (ברוסית: Владислав Росляков), בן 18. ברשת RBC ראיינו סטודנט שטען כי ולדיסלב שנא מאוד את המכללה ונשבע לנקום בצוות ההוראה. רשת RT פרסמה צילום מסך מתוך אחת ממצלמות האבטחה, ובה רוסליאקוב נראה כשהוא לובש מכנסיים שחורים וחולצה לבנה וכשהוא חמוש ברובה. נפוצו דיווחים שונים לפיהם רוסליאקוב היה נוהג להתעלל בחיות בילדותו וכי הושפע קשות מאביו האלים. כמה שכנים העידו בתקשורת כי אביו היה איש אלים, וכי רוסליאקוב היה נוכח במפגשים של עדי יהוה יחד עם אמו. בתקשורת נטען כי הרוצח הושפע מהטבח בקולומביין בארצות הברית.

ב-18 באוקטובר 2018, סיפר לתקשורת ראש ממשלת קרים, סרגיי אקסיונוב, כי הרשויות בוחנות אפשרות לפיה רוסליאקוב אומן על ידי אדם נוסף שסייע לו בהוצאה לפועל של זממו.

תגובות
------

נשיא רוסיה ולדימיר פוטין תיאר את המתקפה כאירוע טראגי והביע את תנחומיו למשפחות הקורבנות, בעת פגישתו עם נשיא מצרים עבד אל-פתאח א-סיסי במעונו שבסוצ'י. הוא ביטל פגישות מתוכננות עם מנהיגים שבאו לסוצ'י לקראת פורום ולדאי וקיבל מברק תנחומים מקנצלרית גרמניה אנגלה מרקל ומנשיא בלארוס אלכסנדר לוקשנקה.

ראש ממשלת רפובליקת קרים, סרגיי אקסיונוב, הודיע על שלושה ימי אבל בחצי האי קרים, ויושב ראש המועצה העליונה של קרים, ולדימיר קונסטנטינוב, הודיע כי כל אחת ממשפחות הקורבנות תקבל תמיכה כספית של מיליון רובל (כ-17,141 דולר), שיוקצו מהתקציב הפדרלי ומתקציב רפובליקת קרים.

נשיא אוקראינה פטרו פורושנקו הביע תנחומיו למשפחות הקורבנות, בפגישתו עם משלחת של האספה הפרלמנטרית של מועצת אירופה, ותיאר את הנפגעים כאזרחים אוקראינים.

מנהלת ליגת העל בכדורגל הכריזה כי כל משחקי המחזור ה-11 בליגת העל הרוסית ייפתחו בדקת דומייה.

ראו גם
------

* הטבח בתיכון קולומביין
* הירי בבית ספר מספר 263
* המתקפה על בית הספר באיוואנטייבקה

קישורים חיצוניים
----------------

ויקישיתוף מדיה וקבצים בנושא **הטבח במכללה הטכנולוגית בקרץ'** בוויקישיתוף

הערות שוליים
------------

1. ↑  שמות ההרוגים באתר ממשלת רפובליקת קרים (ברוסית)
2. ↑  Crimea school shooting: Gunman Vladislav Roslyakov kills at least 17 at Kerch college
3. ↑  Nineteen People Dead, Up to 50 Injured Due to Incident in Kerch, Russia (VIDEO)
4. 1 2 3  רצח 19 והתאבד בספרייה: ההשראה מטבח קולומביין
5. 1 2  ‏At least 19 killed in attack on college in Russian-annexed Crimea
6. ↑  רוסיה: לפחות 18 נהרגו ו-50 נפצעו בהתקפה על מכללה בקרים
7. ↑  Подозреваемый в совершении теракта в Керчи имел разрешение на хранение оружия
8. ↑  Witness on Kerch Blast: There Was No Central Entrance, There Were No Windows
9. ↑  Crimea bloodbath: Seeing friends die and running for their lives – witnesses describe attack horror
10. ↑  טבח ברוסיה: 18 נרצחו בבית ספר בקרים
11. ↑  Student Gunman Kills 19 and Wounds Dozens at a College in Crimea
12. ↑  Крымский расстрел: как стало возможно массовое убийство в Керчи
13. ↑  Crimea college attack: student carries out mass shooting in Kerch
14. ↑  Teens among 18 killed in attack at Crimea college, Russia says
15. ↑  MULTIPLE PEOPLE KILLED AFTER 'EXPLOSIVE DEVICE' BLOWS UP ON COLLEGE CAMPUS IN CRIMEA
16. ↑  Керченский колумбайн?
17. ↑  Authorities searching for possible accomplice in Crimea school attack, NBC News (באנגלית)
18. ↑  Poroshenko: Crimea's PGO initiates criminal proceedings following terrorist attack in Kerch
19. ↑  Соболезнуем